Klimamarsj samlet alt fra gamle Alta-aktivister til menn utkledd som pandaer

Over 3000 deltok da Global Climate March ble arrangert i Oslo lørdag.

052A5520m_doc6nbl69sjf5g1jppho9g0-DCc_1FYvUD.jpg Monica Strømdahl

28. nov. 2015 16:01 Sist oppdatert 29. november 2015

Klimamarsjen ble åpnet på Jernbanetorget med Mona B. Riise Monica Strømdahl

Helgen før verdens ledere møtes i Paris for å forhandle om en klimaavtale, blir demonstrasjonen Global Climate March arrangert over 2500 steder, i 150 land. Da samles tusenvis av mennesker i forskjellige byer og går i tog for en mer rettferdig klimapolitikk og mindre CO2-utslipp. I Norge har det vært 19 arrangementer.

I Oslo gikk Global Climate March, eller Folkets klimamarsj som demonstrasjonen heter her, av stabelen lørdag.

Appell fra Brende

Over 3000 personer hadde møtt opp for å delta i demonstrasjonen, som gikk fra jernbanetorget til Eidsvoll plass utenfor Stortinget. Der holdt blant annet utenriksminister Børge Brende (H) appell.

— Klimaendringene utgjør en grunnleggende sikkerhetstrussel. Alt henger sammen med alt, og alt henger sammen med klimaendringene, som må stoppes, sa han til jubel og applaus blant de fremmøtte. Og fortsatte:

— Det er flott med et så stort folkelig engasjement, det gir inspirasjon foran klimatoppmøtet i Paris.

Syns du at det har vært en usedvanlig varm november? Det har du helt rett i.

Les også November kan bli den varmeste i manns minne.

I Paris var det ventet at opp mot 300.000 skulle delta i marsjen søndag, men etter terrorangrepene besluttet franske myndigheter å avlyse arrangementet. Med økte sikkerhetstiltak skal klimatoppmøtet gå som planlagt, men myndighetene ønsker fortsatt ikke for store folkeansamlinger i sentrum.

Tre marsjdeltakere:

052A5663m_doc6nbl72zmcohmknk9g0-CUlSPIwsoX.jpg Monica Strømdahl

Erik Natvig (32) — Hvorfor går du i demonstrasjonstog?

— Jeg er engasjert i Naturvernforbundet i Oslo Øst og syns det er viktig å se sammenhengen mellom lokal miljøpolitikk, og globale klimautfordringer. Jeg syns det er viktig at vi reduserer biltrafikken i Oslo, samtidig som vi legger bedre til rette for sykkel, gåing og kollektivtransport.

- Hva bør Norge gjøre bedre enn vi gjør i dag?

Vi må ta ansvar for våre egne utslipp, spesielt på transport. Det er skuffende at politikerne har så liten vilje til å gjøre noe med flytrafikken. Det gir ingen mening at vi hele tiden skal reise på helgeturer med fly.

- Hva bekymrer deg mest ved dagens klimaendringer?

— Endringer i menneskelige levekår er det jeg frykter mest. Jeg er ikke så bekymret for oss i Norge, men mennesker i land som må flykte fordi klimaendringene gjør det umulig for dem å bli boende.

052A5622m_doc6nbl70ffyrq1eus3t9g0-QSAScAGtXF.jpg Monica Strømdahl

Kine Parnevik (42) med sønnene Noah (8) og Abel (3). — Hvorfor går du i demonstrasjonstog?

— Vi vil støtte arbeidet for å gjøre noe med klimaendringene. Vi har på oss t-skjorter fra WWF, og mannen min har kledt seg ut som en panda!

- Hva bør Norge gjøre bedre enn vi gjør i dag?

— Førsteprioritet bør være å satse mer på fornybar energi. Noah her er mest interessert i å sikre at ikke snøen blir borte.

- Hva bekymrer deg mest ved dagens klimaendringer?

— Jorden kommer til å se annerledes ut når barna mine vokser opp. Jeg er bekymret for det biologiske mangfoldet, og at vi ikke lenger skal ha klare årstider. I tillegg er det viktig å ha solidaritet med dem som opplever klimaendringene mer på kroppen enn det vi gjør.

052A5645m_doc6nbl71spl0218pgos9g0-B0tR9Defq2.jpg Monica Strømdahl

Peter Emil Paaske (73) — Hvorfor går du i demonstrasjonstog?

— Jeg er gammel Alta-aktivist, og vil gi min støtte til dem som vil forbedre miljøet på jorden. Det er livsgrunnlaget til den kommende generasjonen. Jeg håper at klimatoppmøtet Paris skal bli et vendepunkt.

- Hva bør Norge gjøre bedre enn vi gjør i dag?

— Vi må iverksette det grønne skiftet nå. Ord er nødt til å legges til side, nå må det handles.

- Hva bekymrer deg mest ved dagens klimaendringer?

— Det er de menneskeskapte temperaturendringene, og alle de katastrofale konsekvensene som følger med dem.